b'\n_START_ARTICLE_\nKanados ekonomika\n_START_PARAGRAPH_\nKanada turi daug nauding\xc5\xb3j\xc5\xb3 i\xc5\xa1kasen\xc5\xb3, medienos, yra auk\xc5\xa1to ekonominio i\xc5\xa1sivystymo valstyb\xc4\x97. Kanados prerijos yra vienas i\xc5\xa1 svarbiausi\xc5\xb3 kvie\xc4\x8di\xc5\xb3 gavybos region\xc5\xb3. I\xc5\xa1 Kanados kvie\xc4\x8diai eksportuojami \xc4\xaf tuos kra\xc5\xa1tus, kur j\xc5\xb3 stinga, pavyzd\xc5\xbeiui, \xc4\xaf tropik\xc5\xb3 \xc5\xa1alis. Eksportuojama laikra\xc5\xa1tinis popierius, pjauta mi\xc5\xa1ko med\xc5\xbeiaga, celiulioz\xc4\x97, popieriaus mas\xc4\x97, nikelis, aliuminis, nafta ir jos produktai, gamtin\xc4\x97s dujos, gele\xc5\xbeies r\xc5\xabda, varis, asbestas, uranas, kalio druska, l\xc4\x97ktuvai, automobiliai ir j\xc5\xb3 dalys. Svarbiausias prekybos partneris\xc2\xa0\xe2\x80\x93 JAV, be to, prekiaujama su Japonija, D. Britanija, Vokietija, Pranc\xc5\xabzija, Belgija, Danija, Australija, Rusija._NEWLINE_Pagal bendr\xc4\x85 kalnakasybos produkcij\xc4\x85 Kanada u\xc5\xbeima II viet\xc4\x85 pasaulyje. Kanadoje mineralini\xc5\xb3 \xc5\xbealiav\xc5\xb3 ir pusfabrika\xc4\x8di\xc5\xb3 vidutini\xc5\xa1kai vienam gyventojui pagaminama daugiau negu kitose \xc5\xa1alyse. Kanada u\xc5\xbeima labai auk\xc5\xa1t\xc4\x85 viet\xc4\x85 pasaulyje pagal nikelio, cinko r\xc5\xabd\xc5\xb3, sidabro, kalio druskos, asbesto gavyb\xc4\x85, \xc5\xa1iek tiek \xc5\xbeemesn\xc4\x99 pagal aukso, platinos, niobio, molibdeno r\xc5\xabd\xc5\xb3, gamtini\xc5\xb3 duj\xc5\xb3, sieros gamyb\xc4\x85. Mi\xc5\xa1kas daugiausiai kertamas Brit\xc5\xb3 Kolumbijos, Kvebeko, Ontarijo provincijose. Kanadai tenka apie 1/8 pasaulio medienos produkcijos ir 1/3 eksporto._NEWLINE_2005\xc2\xa0m. Kanadoje sumontuotas rekordinis skai\xc4\x8dius v\xc4\x97jo j\xc4\x97gaini\xc5\xb3, kuri\xc5\xb3 bendra galia siekia 239 MW, kai 2004\xc2\xa0m. instaliuoti tik 122 MW. Taigi Kanados augimo tempas \xc5\xa1ioje srityje padid\xc4\x97j\xc4\x99s iki 54\xc2\xa0% ir 2005 metais pasiek\xc4\x97 683 MW bendr\xc4\x85 metin\xc4\x99 gali\xc4\x85. Tai rei\xc5\xa1kia, kad \xc5\xa1ios energijos pakanka apr\xc5\xabpinti daugiau kaip 240 000 nam\xc5\xb3. 2006 metais tur\xc4\x97t\xc5\xb3 b\xc5\xabti pastatytas dar didesnis kiekis v\xc4\x97jo j\xc4\x97gaini\xc5\xb3, kuri\xc5\xb3 bendra galia tur\xc4\x97t\xc5\xb3 siekti 500 MW. \xc5\xa0iuo metu Kanada yra 14-oje vietoje pagal i\xc5\xa1gaunam\xc4\x85 elektros energijos kiek\xc4\xaf i\xc5\xa1 v\xc4\x97jo j\xc4\x97gaini\xc5\xb3._NEWLINE_Kanada yra viena i\xc5\xa1 pasaulio turtingiausi\xc5\xb3 nacij\xc5\xb3, su auk\xc5\xa1tomis \xc4\xafplaukomis vienam gyventojui bei Ekonominio Bendradarbiavimo ir I\xc5\xa1sivystymo organizacijos (OECD) ir G7,G8, G20 nar\xc4\x97. Tai yra viena i\xc5\xa1 pasaulio geriausi\xc5\xb3 10 prekybos nacij\xc5\xb3. Kanada yra sumai\xc5\xa1yta rinka, u\xc5\xbeimanti viet\xc4\x85 \xc5\xbeemiau negu JAV, bet auk\xc5\xa1\xc4\x8diau negu dauguma Vakar\xc5\xb3 Europos nacij\xc5\xb3 pagal ekonomin\xc4\x97s laisv\xc4\x97s Paveldo Fondo indeks\xc4\x85. Nuo 1990-\xc5\xb3j\xc5\xb3 prad\xc5\xbeios, Kanados ekonomika augo greitai su \xc5\xbeemu bedarbyst\xc4\x97s lygiu ir dideliu vyriausybiniu pertekliumi federaliniame lygmenyje. \xc5\xa0iandien Kanada savo rinka artimai primena JAV, t. y. orientuota ekonomine sistema, gamybos strukt\xc5\xabra ir auk\xc5\xa1tu pragyvenimo lygiu.2009\xc2\xa0m. vasario m\xc4\x97n., Kanados nacionalinis bedarbyst\xc4\x97s lygis buvo 7,77\xc2\xa0%. Provincial\xc5\xabs nedarbo rodikliai kei\xc4\x8diasi nuo \xc5\xbeemo\xc2\xa0\xe2\x80\x93 3,6\xc2\xa0% Albertos provincijoje iki auk\xc5\xa1to\xc2\xa0\xe2\x80\x93 14,6\xc2\xa0% Ni\xc5\xabfaundlendo ir Labradoro provincijose. Pagal pasaulio did\xc5\xbeiausi\xc5\xb3 kompanij\xc5\xb3 Forbes Global 2000 s\xc4\x85ra\xc5\xa1\xc4\x85, 2008 metais Kanada s\xc4\x85ra\xc5\xa1e tur\xc4\x97jo 69 kompanijas, taip u\xc5\xbeimdama 5-\xc4\x85j\xc4\x85 viet\xc4\x85 \xc5\xa1alia Pranc\xc5\xabzijos. Taip pat 2008 metais Kanados visa vyriausyb\xc4\x97s \xc4\xafsiskolinimo na\xc5\xa1ta yra \xc5\xbeemiausia tarp G8 valstybi\xc5\xb3.'